**TÁRGYLEÍRÁS**

**„Az akadálymentesség és egyetemes tervezés belsőépítészeti szempontjai, műszaki követelményei. BMEEPIPO0920”**

**(BME Ipari és Mezőgazdasági Épülettervezési Tanszék)**

**A TÁRGY HELYE A TANRENDBEN**

**Az egy féléves időtartamot kitevő, új választható tárgyat** az órarendi kereteknek megfelelően, heti egy alkalommal, alkalmanként három-három órás időtartamban oktatjuk.

A tárgy oktatásáról **tantárgyi adatlap** készült, ami – az ilyenkor elvárt általános kari algoritmus szerint – az óraszámok technikai - tartalmi eloszlását, a fő célkitűzéseket, a tantárgyi metodikát, az egyes fő fejezeteket rögzíti.

A tárgyat eredményesen teljesítők **három kredit** pontot kapnak.

A tárgy felvételéhez **előtanulmányi rendet** nem támasztottunk. Célunk ezzel, hogy az érdeklődők körét ne szűkítsük, hanem minél szélesebb spektrum számára (az egyes karoktól, azokon belül pedig az egyes évfolyamoktól is mintegy függetlenítve a tárgyfelvétel lehetőségét), minél szélesebb hallgatói rétegek számára tegyük elérhetővé az akadálymentes tervezés, és az egyenlő esélyű hozzáférés tervezői ideáljának szakszerű, szemléletformáló alapvetéseit. Ez, meglátásunk szerint, hiánypótló missziót tölt be a BME oktatási rendszerében.

**A TÁRGY OKTATÁSÁNAK MÓDJA**

A foglalkozások órarendi alkalmait, az egyes órák tematikáját a TEMATIKA – ÜTEMTERV című leiratban tesszük közzé. Az elméleti ismereteket előadások formájában adjuk át, amit gyakorlati faladatokon keresztül mélyítünk el, az alábbiak szerint:

- előadások 01 (saját előadások, ppt vetített – képes segédanyagokkal);

- előadások 02 (meghívott előadókkal, az egyes részterületek szakértőinek bevonásával);

- épületlátogatások 01 (meglévő épületek problémáinak a föltérképezése);

- épületlátogatások 02 (megvalósult épületeknek a tárgy speciális szempontjai szerinti elemzése;

- önálló, problémamegoldó feladatok 01 (általunk kiadott középületek problémaelemzése, és a lehetséges megoldások kimutatása, írásos dokumentáció keretében);

- önálló, problémamegoldó feladatok 02 (építészhallgatók saját, korábbi tervezési feladataihoz kapcsolódó feladatok kiadása, az egyes, kijelölt belső terek akadálymentes szempontok szerinti értékelése, korrekciója és továbbtervezése).

**A TERVEZÉSI FELADAT**

**A kurzus végén** a Hallgatók – a fentiek alapján - **önálló dolgozatot, vagy belsőépítészeti tervet** készítenek, amelyhez konzultációs lehetőséget biztosítunk. A kiadott feladatra adott megoldásokat a tantárgyi kiírásban részletezett tartalmi, alaki és formai elvárások szerint kell a Hallgatóknak kidolgozniuk, dokumentálniuk és benyújtaniuk, amire aláírást (érdemjegyet) kapnak, az egyetemi rendnek megfelelően.

**A TÁRGY TELJESÍTÉSÉNEK A FELTÉTELE**

- az órákon való aktív részvétel,

- legalább elégséges szintű zárthelyi feladat elkészítése, és

- a kiadott feladatnak az oktatók aláírásával elismert eredményes teljesítése.

**AJÁNLÁS**

**A tárgyat – a fent leírtak figyelembe vételével – leginkább a nappali hetedik (negyedik évfolyam, első félév), illetve kilencedik (negyedik évfolyam második félév) szemeszter hallgatói számára ajánljuk, akik a „Tanszéki tervezés 2”, illetve a „Komplex tervezés 2” című rendes tervezési tárgyuk készítése előtt állnak.**

A **„Tanszéki tervezés 2”** című tárgy kari mottója: „a belső tér”, tematikája tehát a belső tér problematikájával foglalkozik. Tanszékünk e tárgy keretében a megelőző félévben nálunk teljesített „Tanszéki tervezés 1” tárgy keretében megtervezett kis középület egy szignifikáns belső terének továbbtervezésével foglalkoznak, ahol a továbbtervezés során a térképzésre, az úgynevezett belsőépítészeti kialakításra helyeződik a hangsúly. Ez ideálisnak mutatkozik, mert – absztrakt, „objektív” (személytelen) eset vizsgálata helyett – így eleve adott a hallgatók személyes, „szubjektív” érintettsége, és egy saját épületükbe integráltan foglalkozhatnak az egyenlő esélyű hozzáférés tervezési kritériumaival, és sajátíthatják el, alkalmazhatják a kurzus keretében elsajátított ismereteket. Ezáltal is szolgáljuk azt az alapvető célkitűzésünket, hogy a tervezés komplex világába integráljuk az akadálymentes környezetalakítás szempontjait.

A **„Komplex tervezés 2”** című tárgy keretében a hallgatók az előző félévben („Komplex tervezés 1”) elkészített építési engedélyezési szintű épületüket, vagy egy jelentős részét továbbtervezik, és a félév végére kidolgozzák annak építési kivitelezési szintű terveit, szakági bontásban. Az építészeti munkarészben a pallérterveket, és – önálló tervfejezetként - egy kijelölt belső tér belsőépítészeti kialakításának a részletterveit kell elkészíteniük.

Mindkét fenti tervezési kurzus kiválóan alkalmas arra, hogy új tárgyunk hallgatói a tanult elméleti ismereteiket - a saját maguk által tervezett épületbe integráltan – a saját tervezési gyakorlatukban is alkalmazzák, illetve megszerzett tudásukat a gyakorlatba ültetve elmélyíthessék.

**Azon építészhallgatók, akik a TT1 tárgyat nem nálunk készítették**, és a kurzusra mégis hozzánk jelentkeznek, a korábbi, ugyancsak a mi tanszékünkön a „Munkahelyek építészete 2” című rendes, évfolyam-szintű féléves tárgyunk keretében elkészített, vagy ugyanígy, egy fél évvel korábban a Középülettervezési Tanszéken elkészített féléves tervüket használhatják föl tervezési feladatként.

**Azon hallgatók, akik más Karokról szeretnék a kurzusunkat elvégezni**, a fenti önálló problémamegoldó feladatokból választva készíthetik el a félév eredményes teljesítéséhez szükséges számon kérő munkarészüket.

Szécsi Zoltán DLA egyetemi docens sk Bálint Adrienn egyetemi tanársegéd sk

Budapest, 2013. június 6.